К кому возопием, Владычице; к кому прибегнем в горести нашей, аще не к Тебе, Царице Небесная; кто плач наш и воздыхание приимет, аще не Ты, Пренепорочная, надеждо христиан и прибежище нам, грешным. Кто паче Тебе в милости: приклони ухо Твое к нам, Владычице, Мати Бога нашего, и не презри требующих Твоея помощи: услыши стенание наше, подкрепи нас, грешных, вразуми и научи, Царице Небесная, и не отступи от нас, раб Твоих, Владычице, за роптание наше, но буди нам Мати и Заступница и вручи нас милостивому покрову Сына Твоего: устрой нас, како угодно будет святей Твоей воле и приведи нас, грешных, к тихой и безмятежной жизни, да плачемся о гресех наших, да возрадуемся же с Тобою всегда, ныне и присно и во веки веков.

Заступнице земли Российстей и непрестанная за нас молитвеннице, мир приходу и душам нашим у Господа испроси, да святится в нас имя Божие во веки.